Liderii Dreapta Unită - Cătălin Drulă, preşedinte USR, Eugen Tomac, preşedinte PMP, şi Ludovic Orban, preşedinte Forţa Dreptei – urmează să depună la Avocatul Poporului o solicitare de sesizare a Curţii Constituţionale cu privire la ordonanţa de urgenţă referitoare la comasarea alegerilor locale şi europarlamentare, scrie Agerpres.
Dreapta Unită a identificat în cadrul ordonanței încălcări ale Constituţiei, precum şi ale unor decizii anterioare ale CCR, precizează cele trei formaţiuni politice într-un anunţ transmis duminică.
Solicitarea va fi depusă luni, de la ora 11,00, la sediul instituţiei Avocatului Poporului, iar cei trei lideri vor susţine declaraţii de presă cu acest prilej.
În 8 martie, Guvernul a aprobat, în şedinţa extraordinară, ordonanţa de urgenţă prin care declanşează procesul de organizare simultană a alegerilor locale şi pentru Parlamentul European, în data de 9 iunie.